Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Центар за граѓански комуникации-ЦГК Скопје, против Општина Чаир, по предметот Барање за пристап до информации од јавен карактер, на 14.08.2025 година, го донесе следното:

**Р Е Ш Е Н И Е**

1. Жалбата изјавена од Центар за граѓански комуникации-ЦГК Скопје, против Општина Чаир, заведена во Агенцијата под бр.08-299 на 30.07.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружение на граѓани Центар за граѓански комуникации-ЦГК Скопје, како што е наведено во Жалбата, на 28.05.2025 година поднело Барање за пристап до информации од јавен карактер до Општина Чаир со кое побарало по е-маил да му се достави електронски запис од следните информации:

„1.Дали вашата општина досега има примено жолти и сини канти и контејнери од 120 литри и од 1100 литри од Министерстовото за животна средина и просторно планирање за примарна селекција на отпад од пакување?

2.Доколку има примено, наведете го поединечниот број на добиени канти и контејнери и тоа:

- сина канта од 120 литри

- жолта канта од 120 литри

- син контејнер од 1100 литри

- жолт контејнер од 1100 литри

3.Дали вашата општина има склучено договор со колективен постапувач за управување со отпад од пакување?

4.Доколку имате склучено договор, доставете ни ги информациите за тоа кога е склучен секој поединечен договор, со кого и до кога трае?

5.Дали во вашата општина постои функционално селектирање и управување со посебните текови на отпад кои се дел од системот на проширена одговорност на производителот?“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-299 на 25.06.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-299 од 04.07.2025 година со кое **ЈА УВАЖИ и му наложи на Имателот на информации да постапува** согласно одредбите од Законот за слободен пристап до информации од јавен карактер.

Барателот на информации на 30.07.2025 година до Агенцијата повторно достави Жалба заведена под бр.08-299 во која е наведено: “...Ве известуваме дека до денес, 30.07.2025 година, имателот на информацијата – Општина Чаир не постапил по Решението бр.08-299 од 04.07.2025 година...“

Агенцијата со електронски допис бр.08-299 од 30.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации повторно не одговори на дописот на Агенцијата.

Агенцијата за слободен пристап до информации од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на Барателот да му ја достави бараната информација на начин и во форма наведени во Барањето, поради следното:

Агенцијата утврди дека Имателот на информации не постапил согласно одредбите од Законот за слободен пристап до информации од јавен карактер, со тоа што не донел решение согласно членот 20 од истиот Законот за слободен пристап до информации од јавен карактер, не му ја доставил бараната информација на Барателот ниту го спровел Решението на Агенцијата.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение“.

Според член 3 став 1 алинеја 2 од Законот за слободен пристап до информации од јавен карактер **„информација од јавен карактер"** е информација во која било форма што ја создал или со која располага имателот на информацијата согласно со неговите надлежности.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува, односно му се утврдени со закон.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата